Jávor Benedek EP képviselő közérdekű adatigénylést adott be a Belügyminisztériumnak és a Miniszterelnöki Kabinetirodának, hogy kiderüljön, kik a miniszterelnök által emlegetett "Soros zsoldosok", ám kiderült, ilyen lista nincs. Jávor feljelentést tesz rémhírterjesztés gyanújával.

"A feltett kérdésben a Belügyminisztérium nem adatkezelő" – írta a Pintér Sándor vezette tárca Jávor Benedek EP-képviselő közérdekű adatigénylésére. Jávor a 2 ezer fős "Soros-lista" névsorára volt kíváncsi. Orbán Viktor nagypénteken a Magyar Rádió reggeli műsorában beszélt arról, itthon egy egész zsoldos hadsereg, 2 ezer fő dolgozik Soros Györgynek és a magyar kormány ellen.

"Pontosan tudjuk, névre szólóan is tudjuk, hogy nagyjából kicsodák, hogyan és miképpen dolgoznak Magyarország bevándorlóországgá alakítása érdekében."

A Rogán Antal vezette tárcától ennél is jobb választ kapott Jávor:

"Mint arról bizonyára Ön is értesült, a Soros Fund Management korábbi pénzügyi és operatív ügyekért felelős vezetője, Tracie Ahern sajtóhírek alapján arról beszélt, hogy nagyjából kétezer ember dolgozik, Soros György alapítványaiban. Ahern azt is elismerte, hogy ezeket az alapítványokat politikai befolyásolásra használják. Tekintettel arra, hogy korábban Ön is egy Soros György átlal finanszírozott szervezetnél dolgozott, kérdéseivel forduljon Tracie Ahernhez."

Egyébként a kért adatok tekintetében a tárca sem adatkezelő.

Jávor Benedek szerint a válaszokkal a két tárca elismerte, hogy a

"Soros-zsoldosozás ordas nagy kamu, és az egész kampányt egy – amúgy kifejezetten provokációs célú, egy izraeli hírszerző céggel megcsináltatott – interjúra alapozta, amelyben Soros György pénzügyi cégének egyik korábbi vezetője arról nyilatkozik, hogy Soros alapítványainak nagyjából 2000 ember dolgozik világszerte."

Jávor szerint világossá volt, hogy hazudtak, szerinte a kormány tudatosan rémhíreket terjesztett a lakosság megfélemlítése céljából. Jávor idézi a vonatkozó Btk.-paragrafust, mert szerinte megáll a rémhírterjesztés büntetőjogi kategóriája, ezért feljlentést tesz a Legfőbb Ügyészségen ismeretlen tettes ellen.

Soros "zsoldosait" a Figyelő listázta, a cikkben fölsoroltak egy halom nevet, akik a különböző Soroshoz köthető szervezetnél dolgoznak. A lista – amelyen halottak is szerepelnek – óriási felháborodást váltott ki, volt, amit a Wikipédiáról másoltak ki.